als_Latn dik_Latn sag_Latn
Thirrje klasës politike të ndryshojë realitetin që njerëzit të mos ikin më rrugëve të botës
Mira Perzhita
CHICAGO – 7 vjetori i pavarësisë së Kosovës është festuar mbrëmë nga komuniteti shqiptaro-amerikan i Illinois-it në “Hanging Garden Banquet”.
Me një dekor festiv ku dominon flamuri shqiptar dhe me pjesëmarrjen e këngëtarëve Remi Jakupi dhe Mimoza Shkodra, të orkestrës Dardania bashkatdhetarët kanë kaluar orë të tëra nën ritmin e valles dhe këngës popullore shqiptare.
Në fillim janë kënduar hymnet kombëtare, përkatësisht ai amerikan dhe shqiptar dhe më pas është mbajtur një minutë heshtje për të gjithë dëshmorët e rënë për liri.
Moderatori i mbrëmjes Pajazit Murtishi më pas ka ftuar kryetarin e komunitetit shqiptaro-amerikan në Illinois zotin Luan Elezi, i cili pasi ka përshëndetur bashkatdhetarët për pjesëmarrjen e tyre në këtë takim festiv është ndalur në këtë moment historik. Gjithashtu z Elezi është ndalur dhe në realitetin aktual të dhimbshëm që po ndodh në Kosovë, atë të ikjes masive të popullsisë nga Kosova për në vende të tjera të botës për shkak të kushteve të rënda social-ekonomike. Për të frenuar këtë fenomen ai ka ftuar qeverinë dhe të gjitha forcat politike që të gjejnë kompromise në dobi të vendit.
Për t’i mëshuar më shumë këtij mesazhi, aktori Pajazit Murtishi ka interpretuar poezinë “Jam betu, këtu do të rri”, vargjet e të cilës kanë emocionuar sallën.
Edhe bashkatdhetarë të tjerë i janë bashkuar këtij mesazhi. Afërdita Zeqiraj nga Podujeva, e cila ka ardhur këtu që nga koha e luftës në Kosovë tregon se “ne ikëm nga Kosova për shkak të luftës, por sot vendi është i lire dhe s’duhet të ndodhë kjo ikje”. Ndërsa bashkëshorti i saj Bekim Zeqiri shprehet se njerëzit atje kanë humbur shpresat tek qeveria dhe politika dhe nuk shohin të ardhme për fëmijët e tyre. Sipas tij në krye të vendit duhet të vihen njerëz të aftë.
Qemal Berisha nga Ferizaj pohon se papunësia i bën njerëzit të largohen nga vendi, kurse Naim Hasani një bashkatdhetar po nga Ferizaj e sheh të keqen dhe tek korrupsioni që ka mbërthyer vendin. Ilir Zenku intelektual dhe aktivist i njohur i komunitetit shqiptar na thotë se “e kishim të vështirë te vinim të festojmë duke parë ikjen rrugëve s’di se ku”.
Një bashkatdhetar nga Mitrovica i cili ka rreth 43 vite këtu në Amerikë na thotë se ai ka një dhimbje të dyfishtë së pari për Mitrovicën, cështja e së ciles ka mbetur e pazgjidhur dhe së dyti për këtë që po ndodh sot në Kosovë.
Remi Jakupi dhe Mimoza Shkodra këngëtarë të njohur nga Kosova dhe grupit “Dardania , më pas kanë ftuar të gjithë pjesëmarrësit të bëjnë që në sale të mbizotërojë kënga e vallja popullore.
als_Latn pap_Latn als_Latn als_Latn als_Latn als_Latn als_Latn als_Latn als_Latn als_Latn als_Latn